XCVII.  Ecclesiam S. Stephani Pratensem tuendam suscipit et ejus bona ac jura confirmat.   (Velletri, Febr. 12) [UGHELLI,  Italia sacra,  III, 334.]
LUCIUS episcopus, servus servorum Dei, dilectis filiis PLEBANO praeposito ecclesiae S. Stephani de Prato, ejusque fratribus tam praesentibus quam futuris canonice substituendis, in perpetuum.
Effectum justa postulantibus indulgere, et vigor aequitatis, et ordo exigit rationis, praesertim quando petentium voluntatem et pietas adjuvat, et veritas non relinquit. Eapropter, dilecti in Domino filii, vestris postulationibus clementer annuimus, et fel. rec. Innocentii PP. praedecessoris nostri vestigiis inhaerentes, praefatam ecclesiam S. Stephani, in qua divino mancipati estis obsequio, sub B. Petri et nostra protectione suscipimus, et praesentis scripti privilegio communimus; statuentes, ut quascunque possessiones, quaecunque bona eadem ecclesia in praesentiarum juste et canonice possidet, aut in futurum concessione pontificum, largitione regum, vel principum, oblatione fidelium, seu aliis justis modis, praestante Domino, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: Ecclesiam S. Mariae in Castello cum suis pertinentiis, ecclesiam S. Trinitatis cum suis pertinentiis, ecclesiam S. Petri in porta Fuya cum suis pertinentiis, ecclesiam S. Vincentii, ecclesiam S. Jacobi, ecclesiam S. Thomae cum pertinentiis suis, ecclesiam S. Marci cum suis pertinentiis, ecclesiam S. Salvatoris cum suis pertinentiis, ecclesiam S. Mariae de Ribaldo cum suis pertinentiis, ecclesiam S. Martini cum suis pertinentiis, monasterium S. Martini de Cojano cum suis pertinentiis, jus quod habetis in monasterio S. Fabiani, ecclesiam S. Bartholomaei de Cojano cum suis pertinentiis, ecclesiam S. Luciae cum suis pertinentiis, ecclesiam S. Petri de Figlino cum suis pertinentiis, jus quod habetis in ecclesia S. Michaelis de Cerreto, jus quod habetis in ecclesia S. Petri de insula, jus quod habetis in ecclesia S. Martini de Sorriana, jus quod habetis in ecclesia de Fabio, et jus quod habetis in ecclesia S. Joannis de Pistoria. Praesenti quoque privilegio duximus statuendum ut nulli parochianos vestros ad officia divina recipere liceat, quandiu a vobis fuerint excommunicationis vel interdicti sententia condemnati. Statuimus insuper ut in parochia ejusdem ecclesiae vobis invitis et contradicentibus nulli omnino hominum liceat ecclesiam construere, aut aliquam super hoc injuriam irrogare, salvis tamen privilegiis Romanorum pontificum. Decimas vero eorum qui ad vestram ecclesiam jure parochiali pertinent, absque alicujus contradictione vobis habendas concedimus. Prohibemus etiam ut nullus interdicti seu excommunicationis sententiam absque justa et rationabili causa in vos vel ecclesiam vestram audeat promulgare. Chrisma vero, oleum sanctum, consecrationes altarium, seu basilicarum, ordinationes clericorum, qui ad sacros ordines fuerint promovendi, a dioecesano suscipiatis episcopo, siquidem catholicus fuerit, et gratiam atque communionem apostolicae sedis habuerit, et ea vobis gratis, et absque pravitate aliqua voluerit exhibere. Alioquin catholicum, quem malueritis, adeatis antistitem, qui nimirum nostra fultus auctoritate, quod postulatis, indulgeat. Sepulturam praeterea ejusdem loci ad opus eorum, qui parochiani vestri censentur, vobis, et ecclesiae vestrae firmamus, ita quidem quod si ad aliquam religiosam ecclesiam, elegerint sepulturam, canonica vobis in testamento portio reservetur. Decernimus ergo ut nulli omnino hominum fas sit, etc. Ego Lucius catholicae Ecclesiae episcopus. Ego Theodinus Portuen. et S. Rufinae sedis episcopus. Ego Henricus Albanensis episc. Ego Paulus Praenestinus episc. Ego Petrus presb. card. tit. S. Susannae. Ego Vivianus tit. S. Stephani in Coelio Monte presb. card. Ego Ranerius presb. card. SS. Joannis et Pavoli tit. Pammachii. Ego Laborans presb. card. S. Mariae trans Tiber. tit. Calixt. Ego Pandolfus presb. card. tit. basilicae XII Apostolorum. Ego Jacobus diac. card. S. Mariae in Cosmedin. Ego Arditio diac. card. S. Theodori. Ego Gratianus Sanctor. Cosmae et Damiani diac. card. Ego Bobo diac. card. S. Angeli. Ego Gherardus S. Adriani diacon. card. Ego Octavianus diac. card. SS. Sergii et Bacchi. Ego Soffred. S. Mariae in Via Lata diac. card. Ego Albinus diac. card. S. Mariae Novae. Datum Velletri, per manum Alberti S. R. E. presb. cardinalis et cancell., XI Idus Februarii, indictione prima, Incarnationis Dominicae anno 1183, pontificatus vero Dom. Lucii pp. III anno II.